Source: https://www.employment.gov.sk/showdoc.do?docid=4509&forceBrowserDetector=blind
Timestamp: 2019-11-21 14:14:44+00:00
Document Index: 5776566

Matched Legal Cases: ['§ 9', '§ 7', '§ 9', '§ 9', '§ 7', '§ 7']

Oznámenie o uzatvorení reprezentatívnej kolektívnej zmluvy vyššieho stupňa (KZVS) - MPSVR SR
Titulok: Oznámenie o uzatvorení reprezentatívnej kolektívnej zmluvy vyššieho stupňa (KZVS)
Úvod > Práca a zamestnanosť > Zamestnanec a zamestnávateľ > Kolektívne pracovnoprávne vzťahy > Oznámenie o uzatvorení reprezentatívnej kolektívnej zmluvy vyššieho stupňa
Oznámenie o uzatvorení reprezentatívnej kolektívnej zmluvy vyššieho stupňa (KZVS)
Postup pri overovaní splnenia podmienok reprezentatívnej KZVS a zverejnenie oznámenia o jej uzatvorení, ako aj ďalšie podmienky upravuje od 1. 9. 2017 zákon č.183/2017 Z. z., ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“).
Oznámenie o reprezentatívnej KZVS
Oznámenie o reprezentatívnej KZVS zasielajú Ministerstvu práce, sociálnych vecí a rodiny SR (ďalej len „ministerstvo“) zmluvné strany, ktoré podpísali KZVS spoločne, alebo jedna zo zmluvných strán KZVS samostatne (§ 9a ods. 1 zákona o kolektívnom vyjednávaní).
Posudzovanie reprezentatívnosti KZVS
Ak je v príslušnom odvetví uzatvorených viac KZVS, reprezentatívna KZVS môže byť v príslušnom odvetví len jedna, ktorá spĺňa podmienky ustanovené v § 7 ods. 1 zákona o kolektívnom vyjednávaní.
Definícia odvetvia
Odvetvie je na tento účel špecifikované podľa Štatistickej klasifikácie ekonomických činností na úrovni divízie, alebo na úrovni skupiny podľa doručeného oznámenia. Štatistická klasifikácia ekonomických činností je vydaná Nariadením Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 (táto klasifikácia je vydaná vyhláškou Štatistického úradu SR č. 306/2007 Z. z. a je uvedená v prílohe vyhlášky).
Oboznámenie sa zamestnávateľa s oznámením
Oznámenie o reprezentatívnej KZVS je povinné ministerstvo zverejniť v Obchodnom vestníku a na svojom webovom sídle. Zamestnávateľ v odvetví alebo v časti odvetvia má možnosť predložiť ministerstvu k tomuto oznámeniu do piatich pracovných dní odo dňa jeho zverejnenia v Obchodnom vestníku svoje stanovisko (§ 9a ods. 3 písm. a) zákona o kolektívnom vyjednávaní).
Stanovisko zamestnávateľa
Stanovisko zaslané zamestnávateľom a ďalšie náležitosti ustanovené zákonom o kolektívnom vyjednávaní posudzuje komisia, ktorej členmi sú zástupcovia štátu a sociálni partneri (§ 9a ods. 5 zákona o kolektívnom vyjednávaní).
Uverejnenie návrhu v Zbierke zákonov SR a povinnosť plnenia KZVS
Oznam o reprezentatívnej KZVS v odvetví, alebo v časti odvetvia ministerstvo uverejní v Zbierke zákonov SR. Zamestnávatelia, na ktorých sa bude po uverejnení v Zbierke zákonov SR vzťahovať reprezentatívna KZVS budú následne povinní plniť záväzky tejto reprezentatívnej KZVS od dátumu v súlade s § 7 ods. 3 písm. a) alebo písm. b) zákona o kolektívnom vyjednávaní.
Povinnosti zamestnávateľa po oznámení reprezentatívnej KZVS v Zbierke zákonov SR
Overiť, či sa na zamestnávateľa nevzťahuje niektorá z výnimiek ustanovených v § 7a zákona o kolektívnom vyjednávaní (ak a vzťahuje niektorá z uvedených výnimiek, na zamestnávateľa sa reprezentatívna KZVS nevzťahuje).
Sledovať Obchodný vestník a/alebo webové sídlo ministerstva o zverejnení reprezentatívnej KZVS podľa odvetvia (SK NACE).
Oboznámenie sa s platnými KZVS, ktoré sú zverejnené na webovom sídle ministerstva v časti Práca a zamestnanosť, Zamestnanec a zamestnávateľ, Kolektívne pracovnoprávne vzťahy, Kolektívne zmluvy, Zoznam uložených a platných KZVS.
Sledovať Zbierku zákonov SR v záujme plnenia záväzkov vyplývajúcich z reprezentatívnej KZVS.